CELEX: 32022D0834
Language: ro
Date: 2022-05-25 00:00:00
Title: Decizia de punere în aplicare (UE) 2022/834 a Comisiei din 25 mai 2022 în temeiul articolului 31 alineatul (1) din Directiva 2010/35/UE a Parlamentului European și a Consiliului, privind o măsură luată de Franța cu privire la retragerea de pe piață a anumitor butelii de gaz fabricate de Xinchang Burong Machinery Co. Ltd înainte de 31 octombrie 2019 [notificată cu numărul C(2022) 3372] (Text cu relevanță pentru SEE)

30.5.2022   
               
               
                  RO
               
               
                  Jurnalul Oficial al Uniunii Europene
               
               
                  L 147/46
               
            
         DECIZIA DE PUNERE ÎN APLICARE (UE) 2022/834 A COMISIEI
         din 25 mai 2022
         în temeiul articolului 31 alineatul (1) din Directiva 2010/35/UE a Parlamentului European și a Consiliului, privind o măsură luată de Franța cu privire la retragerea de pe piață a anumitor butelii de gaz fabricate de Xinchang Burong Machinery Co. Ltd înainte de 31 octombrie 2019
         
            
               [notificată cu numărul C(2022) 3372]
            
         
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2010/35/UE a Parlamentului European și a Consiliului din 16 iunie 2010 privind echipamentele sub presiune transportabile și de abrogare a Directivelor 76/767/CEE, 84/525/CEE, 84/526/CEE, 84/527/CEE și 1999/36/CE ale Consiliului (1), în special articolul 31 alineatul (1),
         întrucât:
         
                     (1)
                  
                  
                     În august 2019, ca parte a supravegherii pieței echipamentelor sub presiune transportabile, efectuată în conformitate cu dispozițiile articolelor 16-26 din Regulamentul (CE) nr. 765/2008 al Parlamentului European și al Consiliului (2) și cu dispozițiile articolului 30 din Directiva 2010/35/UE, autoritatea franceză de supraveghere a pieței a investigat cazul unei butelii sub presiune fabricate de Xinchang Burong Machinery Co. Ltd (China). Butelia a fost importată și distribuită de VZ Trend Goods GmbH (Germania) și de Alsino GmbH (Germania) și vândută online de www.amazon.fr (Franța), sub marca „PARTY FACTORY”.
                  
               
                     (2)
                  
                  
                     Autoritatea franceză de supraveghere a pieței a examinat cazul în conformitate cu normele aplicabile privind fabricarea și introducerea pe piață, astfel cum sunt prevăzute în secțiunea I.1 din anexa I la Directiva 2008/68/CE a Parlamentului European și a Consiliului (3), în standardul EN ISO 11118:2015 și la articolele 4 și 6 din Directiva 2010/35/UE. Examinarea a arătat că produsul nu a fost supus unei evaluări a conformității și că afișa un marcaj „pi” nejustificat. În plus, producătorul nu deținea nici certificatele pentru inspecțiile și încercările inițiale, nici certificatele de supraveghere a producției necesare în temeiul secțiunii I.1 subsecțiunile 1.8.7.3 și 1.8.7.4 din anexa I la Directiva 2008/68/CE.
                  
               
                     (3)
                  
                  
                     Autoritatea franceză de supraveghere a pieței a supus la încercări o butelie achiziționată anonim. Raportul de încercare nr. 2019-6-RSPT-XBN-V2 a scos la lumină mai multe neconformități, precum și un defect fizic care ar fi putut pune în pericol sănătatea și siguranța utilizatorilor.
                  
               
                     (4)
                  
                  
                     O neconformitate identificată în raportul de încercare era legată de dispozițiile articolului 6 alineatul (3) din Directiva 2010/35/UE, și anume de faptul că certificatul de conformitate al produsului nu indica numele și adresa la care putea fi contactat importatorul, împiedicând astfel distribuitorii să respecte obligația de a introduce pe piață numai echipamente sub presiune transportabile însoțite de un certificat de conformitate și de adresa la care poate fi contactat importatorul, prevăzută la articolul 7 alineatul (1) din directiva respectivă.
                  
               
                     (5)
                  
                  
                     O altă neconformitate identificată în raportul de încercare era aceea că certificatul de omologare de tip al buteliei, emis de organismul notificat Technická inšpekcia (Slovacia) la 9 noiembrie 2018 cu numărul 602/5/2018, nu includea o listă completă a părților relevante ale documentației tehnice, astfel cum se prevede în secțiunea I.1 punctul 1.8.7.2.3 din anexa I la Directiva 2008/68/CE.
                  
               
                     (6)
                  
                  
                     Certificatul de omologare de tip cu numărul 602/5/2018 nu menționa heliul printre gazele pentru care fusese omologată supapa buteliei. Prin urmare, butelia nu ar fi trebuit să fie umplută cu heliu.
                  
               
                     (7)
                  
                  
                     Marcajul aplicat de producător pe butelie nu era conform cu articolul 15 din Directiva 2010/35/UE în ceea ce privește forma fizică a simbolului literei grecești „pi”. De asemenea, acesta nu respecta nici cerințele secțiunii I.1 subsecțiunea 6.2.2.8 din anexa I la Directiva 2008/68/CE, nici cerințele punctului 12.2.2 din standardul EN ISO 11118:2015 privind înălțimea simbolului „pi” și a mențiunii „DO NOT REFILL”. În plus, marcajul nu era conform cu cerințele punctelor 6.2.2.7.2-6.2.2.7.4 din secțiunea I.1 a anexei I la Directiva 2008/68/CE sau cu standardul EN ISO 11118:2015 în ceea ce privește informațiile care trebuie afișate. Mai precis, indicația privind presiunea de lucru lipsea, iar standardul de referință și numărul organismului notificat erau indicate în mod eronat. Dimensiunile etichetei pentru „gaze netoxice, neinflamabile” erau, de asemenea, mai mici decât cele stabilite în secțiunea I.1 punctul 5.2.2.2.1.1.2 din anexa I la Directiva 2008/68/CE.
                  
               
                     (8)
                  
                  
                     Marcajul de pe ambalaj prezenta și el neconformități, și anume un marcaj CE, care nu este autorizat de Directiva 2010/35/UE, precum și un număr greșit al organismului notificat.
                  
               
                     (9)
                  
                  
                     Butelia supusă încercării avea o fisură în partea de jos a gâtului, în sudura de brazare. Prezența unui depozit de cristale indica faptul că avusese loc o scurgere.
                  
               
                     (10)
                  
                  
                     Autoritatea franceză de supraveghere a pieței a informat importatorul și distribuitorul cu privire la neconformitățile observate în cursul anchetei. Cu toate acestea, operatorii economici respectivi nu au oferit niciun răspuns adecvat.
                  
               
                     (11)
                  
                  
                     La 31 octombrie 2019, organismul notificat, Technická inšpekcia (Slovacia), a emis un nou certificat de omologare.
                  
               
                     (12)
                  
                  
                     În conformitate cu articolul 30 alineatul (4) din Directiva 2010/35/UE, autoritatea franceză de supraveghere a pieței a retras provizoriu de pe piață buteliile fabricate înainte de 31 octombrie 2019 și a notificat măsura Comisiei și statelor membre. Decizia a fost publicată la 3 ianuarie 2020.
                  
               
                     (13)
                  
                  
                     La 23 ianuarie 2020, Agenția pentru Urgențe în Materie Civilă din Suedia a contestat una dintre constatările raportului de încercare întocmit de autoritatea franceză de supraveghere a pieței. Obiecția a declanșat aplicarea articolului 31 alineatul (1) din Directiva 2010/35/UE, conform căruia Comisia trebuie să adopte o decizie, după consultarea statelor membre și a operatorilor economici relevanți.
                  
               
                     (14)
                  
                  
                     La 15 aprilie 2021, Comisia a invitat statele membre, producătorul și importatorii să își prezinte opiniile cu privire la acest caz, în special în ceea ce privește caracterul adecvat al măsurii adoptate de autoritatea franceză de supraveghere a pieței și riscul prezentat de produs.
                  
               
                     (15)
                  
                  
                     La 10 iunie 2021, Comisia a prezentat cazul Grupului de cooperare administrativă al autorităților de supraveghere a pieței, instituit în conformitate cu articolul 28 litera (b) din Directiva 2010/35/UE. La 14 iunie 2021, Comisia a prezentat cazul Grupului de experți privind transportul mărfurilor periculoase, instituit în conformitate cu articolul 8a alineatul (4) din Directiva 2008/68/CE.
                  
               
                     (16)
                  
                  
                     În cadrul procesului de consultare au prezentat contribuții șase state membre, dar niciun operator economic. Avizele înaintate Comisiei au confirmat faptul că produsul prezintă neconformități în ceea ce privește ambalarea, documentația, marcarea și etichetarea, inspecția și încercarea inițială, precum și supravegherea fabricării. În plus, butelia prezenta un risc clar pentru siguranța utilizatorilor. Niciun stat membru nu a considerat că măsura adoptată de autoritatea franceză de supraveghere a pieței nu este justificată.
                  
               
                     (17)
                  
                  
                     Examinarea elementelor de probă furnizate de autoritatea franceză de supraveghere a pieței confirmă faptul că buteliile de heliu menționate mai sus nu respectă cerințele prevăzute în Directiva 2008/68/CE și în Directiva 2010/35/UE. Prin urmare, aceste butelii de heliu prezintă un risc clar pentru siguranța utilizatorilor și trebuie să fie retrase de pe piață.
                  
               
                     (18)
                  
                  
                     Măsurile prevăzute în prezenta decizie sunt conforme cu avizul comitetului instituit în temeiul articolului 9 din Directiva 2008/68/CE a Parlamentului European și a Consiliului din 24 septembrie 2008 privind transportul interior de mărfuri periculoase,
                  
               ADOPTĂ PREZENTA DECIZIE:
         
            Articolul 1
            Măsura luată de Franța, constând în retragerea de pe piață a buteliilor de gaz de tip BR1C, fabricate de Xinchang Burong Machinery Co. Ltd înainte de 31 octombrie 2019 și având următoarele caracteristici:
            
                        —
                     
                     
                        tipul buteliei: nereîncărcabilă;
                     
                  
                        —
                     
                     
                        umplută cu gaz: UN 1046 – HELIU, COMPRIMAT;
                     
                  
                        —
                     
                     
                        presiunea de lucru: PW = 12 bar;
                     
                  
                        —
                     
                     
                        presiunea hidraulică de încercare: PH = 28 bar;
                     
                  
                        —
                     
                     
                        intervalul de temperatură: TS= –20/+60 °C;
                     
                  
                        —
                     
                     
                        volumul: V = 0,75 l
                     
                  este justificată.
         
         
            Articolul 2
            Prezenta decizie se adresează statelor membre.
         
         
            Adoptată la Bruxelles, 25 mai 2022.
            
               
                  Pentru Comisie
               
               Adina VĂLEAN
               
                  Membru al Comisiei
               
            
         
         
            (1)  JO L 165, 30.6.2010, p. 1.
         
            (2)  Regulamentul (CE) nr. 765/2008 al Parlamentului European și al Consiliului din 9 iulie 2008 de stabilire a cerințelor de acreditare și de abrogare a Regulamentului (CEE) nr. 339/93 (JO L 218, 13.8.2008, p. 30).
         
            (3)  Directiva 2008/68/CE a Parlamentului European și a Consiliului din 24 septembrie 2008 privind transportul interior de mărfuri periculoase (JO L 260, 30.9.2008, p. 13).